b'\n_START_ARTICLE_\nMatthias Gr\xc3\xbcnewald\n_START_SECTION_\nBiografija\n_START_PARAGRAPH_\nMatijas Griunevaldas gim\xc4\x97 apie 1475\xe2\x88\x921480 m. tikriausiai Viurcburge. Nieko ne\xc5\xbeinoma apie jo jaunyst\xc4\x99, mokslus. Jo vardas Matijas Griunevaldas kil\xc4\x99s i\xc5\xa1 XVII a. Joachimo fon Sandrarto veikale apie men\xc4\x85 minimo menininko vardo. Tikrasis jo vardas buvo Matisas Gotartas (Gotardas). Pirm\xc4\x85 kart\xc4\x85 \xe2\x80\x9emeistras Matisas\xe2\x80\x9c dokumentuotas 1505 m. u\xc5\xbesakytas nutapyti ir i\xc5\xa1rai\xc5\xbeyti epitafij\xc4\x85 Johann Reitzmann, kolegijos ba\xc5\xbeny\xc4\x8dios vikarui A\xc5\xa1afenburge. Anks\xc4\x8diausiai datuotas jo k\xc5\xabrinys yra paveikslas \xe2\x80\x9eKristaus i\xc5\xa1juokimas\xe2\x80\x9c, kuris buvo epitafijos, skirtos Apollonia von Cronberg, mirusios 1503 m., dalimi ir tikriausiai atliktas i\xc5\xa1kart po to. Dailininkas buvo hidraulikos in\xc5\xbeinieriumi, apie k\xc4\x85 galima spr\xc4\x99sti, kai 1510 m. jis buvo i\xc5\xa1kvietsas \xc4\xaf Bingen\xc4\x85 pataisyti sugedusio miesto fontano. I\xc5\xa1kart po to M. Griunevaldas stojo tarnauti Mainco arkivyskupui Uriel von Gemmingen, dirbo A\xc5\xa1afenburge. Apie 1510 m. datuojami jo sukurti sparnai, tapyti grizailio stiliumi ir vaizduojantys \xc5\xa1ventuosius, Diurerio altoriniam paveikslui dominikon\xc5\xb3 ba\xc5\xbeny\xc4\x8dioje Frankfurte prie Maino._NEWLINE_Ma\xc5\xbedaug apie 1512\xe2\x88\x921516 m. M. Griunevaldas dirbo ties svarbiausiu savo u\xc5\xbesakymu \xe2\x88\x92 \xe2\x80\x9eIzenheimo altoriumi\xe2\x80\x9c, skirtame \xc5\xa0v. Antano vienuolyno ba\xc5\xbeny\xc4\x8diai netoli Izenheimo miesto Elzase. Juo jis suk\xc5\xabr\xc4\x97 9 tapybos darbus Niklaus von Hagenau i\xc5\xa1dro\xc5\xbetam altoriui. \xc5\xa0ie darbai laikomi reik\xc5\xa1mingiausiais M. Griunevaldo k\xc5\xabryboje. 1517 m. dokumentuotas u\xc5\xbemokestis dailininkui u\xc5\xbe altorin\xc4\xaf \xe2\x80\x9eSniego stebuklo\xe2\x80\x9c paveiksl\xc4\x85, kur\xc4\xaf u\xc5\xbesak\xc4\x97 kanauninkas Heinrich Reitzmann kolegijos ba\xc5\xbeny\xc4\x8diai A\xc5\xa1afenburge. Apie 1516 m. M. Griunevaldas prad\xc4\x97jo tarnauti kardinolui ir Mainco arkivyskupui Albrecht von Brandenburg iki ma\xc5\xbedaug 1526 m., kai jis buvo nu\xc5\xa1alintas, tikriausiai d\xc4\x97l simpatij\xc5\xb3 valstie\xc4\x8di\xc5\xb3 sukilimui. Kardinolui jis nutap\xc4\x97 \xe2\x80\x9e\xc5\xa0v. Erazmo ir Maurikijaus\xe2\x80\x9c susitikim\xc4\x85, kuriame Erazmo \xc4\xafvaizdyje nutap\xc4\x97 Albrechto portret\xc4\x85. Apie 1519 m. dailininkas tikriausiai ved\xc4\x97, nes po to jis minimas Neitarto (Nitarto, Nitardo) pavarde, kas gali b\xc5\xabti jo \xc5\xbemonos pavard\xc4\x97. 1527 m. M. Griunevaldas persik\xc4\x97l\xc4\x97 \xc4\xaf Hal\xc4\x99, kur dirbo hidraulikos in\xc5\xbeinieriumi ir mir\xc4\x97 1528 m. rugpj\xc5\xab\xc4\x8dio m\xc4\x97nes\xc4\xaf. Matijas Griunevaldas laikoma vienu i\xc5\xa1 ekspresyviausi\xc5\xb3 ir i\xc5\xa1kiliausi\xc5\xb3 to meto Vokietijos renesanso dailinink\xc5\xb3. Jis statomas \xc4\xaf vien\xc4\x85 gret\xc4\x85 su Diureriu, Luku Kranachu Vyresniuoju, Albrechtu Altdorferiu. M. Griunevaldas paliko 22 individualius paveikslus ir jam priskiriami 37 i\xc5\xa1lik\xc4\x99 pie\xc5\xa1iniai. Pirm\xc4\x85j\xc4\x85 biografij\xc4\x85 apie j\xc4\xaf 1675 m. publikavo Joachimas fon Sandrartas, kuris dailininkui priskyr\xc4\x97 klaiding\xc4\x85 Matijaso Griunevaldo vard\xc4\x85.'